Diari Oficial de la Generalitat Valenciana


Sumari del DOGV 5243, del 21-04-2006 (2006/4355)

RESOLUCIO d'11 d'abril de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord-Marc de col·laboració entre la Generalitat Valenciana i Iberdrola, SA, en matèria d'infraestructures i xarxes de telecomunicacions avançades a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5243

Data del DOGV
:   21-04-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/4355


Data del document
:   11-04-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * telecomunicació
    * empresa privada
    * indústria de telecomunicacions
    * cooperació administrativa

RESOLUCIÓ d'11 d'abril de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord-Marc de col·laboració entre la Generalitat Valenciana i Iberdrola, SA, en matèria d'infraestructures i xarxes de telecomunicacions avançades a la Comunitat Valenciana. [2006/X4355]  
Subscrit, després de la tramitació prèvia reglamentària, entre la Generalitat Valenciana i Iberdrola, SA, el 14 d'agost de 2003, un Acord-Marc de col·laboració en matèria d'infraestructures i xarxes de telecomunicacions avançades a la Comunitat Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0108/2006, i que figura com a annex d'esta resolució.  
València, 11 d'abril de 2006.. El director general de Relacions amb les Corts i Secretariat del Govern: Antonio V. Peral Villar.  
ACORD MARC DE COL·LABORACIÓ ENTRE LA GENERALITAT VALENCIANA I IBERDROLA, SA, EN MATÈRIA D'INFRAESTRUCTURES I XARXES DE TELECOMUNICACIONS AVANÇADES A LA COMUNITAT VALENCIANA  
València, 14 d'agost de 2003.  
Reunits:  
D'una banda, el Sr. Francisco Camps Ortiz, president de la Generalitat Valenciana, càrrec que té en virtut del Reial Decret 739/2003, de 19 de juny, en nom i representació de la Generalitat Valenciana.  
D'una altra, el Sr. José Ignacio Sánchez Galán, vicepresident executiu i conseller delegat d'Iberdrola, SA, en nom i representació de la mencionada entitat.  
Els dos compareixents, en la representació en què intervenen, es reconeixen recíprocament capacitat legal suficient i vigència de les respectives facultats amb què actuen, per a subscriure el present acord, i, a l'efecte,  
Exposen:  
Les telecomunicacions i la Societat de la Informació i del Coneixement  
La Societat de la Informació i del Coneixement es fonamenta en una infraestructura de telecomunicacions que connecta en una sola xarxa de xarxes tots els servicis i els terminals relacionats amb la informació, ja siguen estos ordinadors, bases de dades, telèfons, tant fixos com mòbils, televisió o qualssevol altres, en una convergència, tecnològica en principi, i de mercat.  
La Comissió Europea ha anunciat que la banda ampla i l'accés a Internet d'alta velocitat es convertiran en un dels principals punts de la seua estratègia, i es constituïx en un dels objectius clau del Pla d'Acció d'Europa 2005, que en la proposta d'accions fa especial menció a l'accés en banda ampla a les regions menys afavorides, i s'utilitzen, si és possible, els fons estructurals i/o incentius financers (a reserva de les normes sobre competència).  
En conclusió el desenrotllament de la Societat de la Informació i del Coneixement requerix, per a la seua plasmació pràctica, de la concurrència o l'aplicació d'uns requisits o principis bàsics:  
. La creació, el desenrotllament, el manteniment i l'actualització de potents xarxes d'infraestructures i de servicis de telecomunicacions avançades.  
. La col·laboració estreta entre les entitats privades i les institucions públiques, per a garantir un creixement i desenrotllament harmònic i equilibrat per tot el territori.  
. El liderat institucional, tant en el disseny d'objectius estratègics que cal aconseguir com en la garantia de desenrotllament de les mesures concretes que s'hagen d'aplicar en la pràctica per a aconseguir les metes proposades, així com, finalment, pel que fa a la comunicació i la disseminació dels resultats i els avanços de la dita política.  
L'acció pública de la Generalitat Valenciana  
Per al Govern Valencià, el desenrotllament de les xarxes i les infraestructures de telecomunicacions en banda ampla a la nostra Comunitat és indispensable en l'articulació i l'estructuració del territori i el desenrotllament productiu; en el canvi dels estils i els hàbits de vida, d'ocupació i d'activitats culturals, en la recerca de la competitivitat de les empreses i de l'equilibri de les diverses comarques; en noves formes de prestació de servicis; com a instrument per a accedir a recursos no disponibles localment o per a la implantació d'unes estructures socials més participatives.  
L'objectiu de la Societat de la Informació i del Coneixement, referit a l'esfera social i, per tant, amb impacte directe en l'economia, són l'ocupació, les relacions ciutadà.administració, la forma de vida i l'oci de les persones, l'administració autònoma desitja continuar exercint el liderat per a facilitar l'assimilació del canvi, per a integrar distintes visions i aconseguir la participació d'agents diversos i per a garantir a tots els ciutadans i a les empreses una igualtat d'oportunitats en l'accés a les modernes xarxes de telecomunicacions.  
Per això, és objectiu del Govern Valencià:  
1. Que les xarxes i les infraestructures de telecomunicacions de banda ampla que es despleguen responguen adequadament al desenrotllament de continguts i aplicacions innovadores i a la prestació de servicis públics avançats en xarxa (e-government).  
2. Que l'existència de solucions tecnològiques alternatives, així com la d'operadors diversos, induïsca una competència real i efectiva en el mercat, la qual cosa redundarà en un abaratiment en els costos d'accés.  
3. Que el desplegament d'estes xarxes arribe d'una forma equitativa i homogènia a la totalitat del territori de la Comunitat: la superació del concepte de distància, de barreres d'accés geogràfic i econòmic, propiciat per les telecomunicacions, pot arribar i ha d'arribar a tots els ciutadans i empreses de la Comunitat.  
4. Que les noves tecnologies de la informació i les telecomunicacions suposen una oportunitat per a potenciar l'activitat investigadora i industrial a la Comunitat.  
5. Que els servicis a què les noves tecnologies servisquen de suport contribuïsquen a una millora en la competitivitat de l'economia valenciana i a un desenrotllament social i territorial sostingut.  
L'actuació d'Iberdrola, SA, en matèria d'infraestructures i tecnologies de telecomunicacions  
Iberdrola, SA, empresa implantada a la Comunitat, i que desenvolupa la seua activitat en el camp de l'energia, disposa de la tecnologia PLC (Power Line Communications), que permet l'establiment de xarxes de telecomunicacions de banda ampla per mitjà de la utilització de les xarxes de distribució elèctrica de mitjana i baixa tensió.  
Així mateix, Iberdrola, SA, per mitjà de la mencionada tecnologia PLC, pot contribuir al desenrotllament de la Societat de la Informació, per mitjà de l'ocupació de les infraestructures elèctriques existents, i salvaguardar la utilització prioritària del servici elèctric.  
Per tot el que s'ha exposat anteriorment, la Generalitat Valenciana i Iberdrola, SA,  
Acorden:  
Clàusula preliminar. Abast i àmbit d'aplicació  
El present acord definix el marc de relacions entre la Generalitat Valenciana i Iberdrola, SA, en matèria d'infraestructures i tecnologies de telecomunicacions, amb descripció de la seua participació i la col·laboració en iniciatives i projectes que es desenvolupen a l'efecte.  
Primer. Compromís general en infraestructures i tecnologies de telecomunicacions avançades  
1.1. Iberdrola, SA, en col·laboració amb la Generalitat Valenciana, manifesta el seu propòsit de contribuir a la consolidació i potenciació de la Societat de la Informació i del Coneixement a la Comunitat Valenciana, per mitjà de l'establiment d'infraestructures i les xarxes de telecomunicacions avançades, amb la utilització fonamentalment de tecnologies de transport i accés sobre línies elèctriques (PLC), en els termes del present acord i del seu desenrotllament posterior, així com de la legislació aplicable.  
1.2. La Generalitat Valenciana i Iberdrola, SA, estudiaran i determinaran les zones d'interés i el ritme de desplegament de les infraestructures i les xarxes objecte d'este acord.  
1.3. La Generalitat Valenciana i Iberdrola, SA, estudiaran i implementaran els models de finançament o incentivació de les inversions que cal realitzar en les zones on el mercat no garantix, per si sol, el retorn de la inversió.  
1.4. Iberdrola, SA, posarà a disposició dels operadors de telecomunicacions de la Comunitat Valenciana les infraestructures i xarxes PLC que s'establisquen, de manera que es facilite l'extensió harmònica i equilibrada dels servicis de telecomunicacions avançades per tot el territori de la Comunitat Valenciana, i s'afavorisca la cohesió social, econòmica, cultural i geogràfica en la utilització de les noves tecnologies, i es perseguix que l'usuari tinga accés al millor cost i en el menor termini possible.  
1.5. La Generalitat Valenciana podrà col·laborar en tants projectes d'investigació en la matèria com duga a terme Iberdrola, SA, i de mutu acord amb esta, per a provar el resultat de les investigacions.  
Segon. Concreció de l'acord marc  
2.1. L'execució concreta del present acord marc es durà a terme segons el detall de les accions que s'arrepleguen en els acords de desenrotllament que se subscriguen entre les parts, i els dos es comprometen a demanar i a obtindre dels seus respectius òrgans competents els acords, les autoritzacions o les aprovacions, que, si és procedent, siguen necessaris per a la validesa i l'eficàcia del present document i dels successius acords de desenrotllament.  
2.2. La Generalitat Valenciana i Iberdrola, SA, es comprometen a aprovar al gener de 2004 un primer pla d'accions concretes que cal realitzar.  
2.3. Com a projecte pilot, i en l'exercici 2003, es realitzaran experiències de PLC en un municipi inclòs en el projecte DISEMINA i en una zona urbana de la ciutat de València, amb especial atenció a provar la telefonia IP sobre les xarxes que s'instal·len.  
2.3. Per part de la Generalitat Valenciana, s'autoritza el conseller d'Infraestructures i Transports, que té en l'actualitat les competències en matèria de Telecomunicacions i Societat de la Informació, que han de subscriure i de firmar, en nom de la Generalitat Valenciana, els acords de desplegaments derivats del present acord marc.  
Tercer. Constitució de la Comissió de Seguiment del present acord marc i dels acords de desplegament  
Per a l'efectiu compliment del present acord marc, així com dels restants acords de desplegament, es crea una Comissió de Seguiment, integrada de forma paritària per representants del més alt nivell de les dos parts, la qual, al seu torn, podrà autoritzar la constitució de grups de treball, en relació amb temes específics.  
En especial, es crearà un grup de treball que funcione com a observatori dels nous desenrotllaments de tecnologies de telecomunicacions sobre infraestructures elèctriques i proposarà línies d'investigació i desenrotllament d'estes tecnologies, amb especial atenció que estes activitats es realitzen en les empreses de la Comunitat Valenciana i per a les empreses de la Comunitat Valenciana.  
Quart. Efectivitat i duració del present acord marc  
El present acord marc serà efectiu des de la data de la firma, i estendrà la vigència fins al 31 de desembre de 2004, sense perjuí que es puga prorrogar, de forma tàcita, per períodes anuals, si no concorre manifestació en contra per alguna de les parts amb una antelació mínima d'un mes a la data de venciment.  
I com a prova de conformitat amb tot el que s'ha exposat anteriorment, els compareixents firmen, al lloc i en la data indicats, el present acord marc de col·laboració.  
Per Iberdrola, SA,  
JOSÉ IGNACIO SÁNCHEZ GALÁN  
Per la Generalitat Valenciana,  
FRANCISCO CAMPS ORTIZ  
b) CONVENIS COL.LECTIUS